Ελαιοχώρι Ριγκλίων Μεσσηνίας

Το **Ελαιοχώρι**, αναφερόμενο και ως *Ελαιοχώριον*, ενίοτε και ως *Ίζινα* ή *Ίζνα* ή *Ίγκλια*,  είναι μικρός οικισμός στην Τοπική Κοινότητα Ριγκλίων (Δημοτική Ενότητα Λεύκτρου) ο οποίος ανήκει στον Δήμο Δυτικής Μάνης της Περιφερειακής Ενότητας Μεσσηνίας της Περιφέρειας Πελοποννήσου, σύμφωνα και με τη διοικητική διαίρεση της Ελλάδας ,όπως διαμορφώθηκε με Πρόγραμμα Καλλικράτης.

Το Ελαιοχώρι είναι παραδοσιακό μανιάτικο ορεινό χωριό, το οποίο έχει υψόμετρο 298 μέτρα από την επιφάνεια της θάλασσας και βρίσκεται νοτιοανατολικά της Καλαμάτας, στην επαρχιακή οδό Καλαμάτας-Αρεόπολη, λίγο μετά τον Άγιο Νικόλαο. Ο δρόμος προς το χωριό ξεκινά από τα Ρίγκλια (Κάτω Ρίγκλια), συνεχίζει προς τα Πάνω Ρίγκλια και τέλος οδηγεί στο  Ελαιοχώρι.

## Τοπική Κοινότητα Ριγκλίων
Έδρα του δήμου Δυτικής Μάνης είναι η Καρδαμύλη, ενώ η τοπική κοινότητα Ριγκλίων αποτελείται από τους οικισμούς Άνω Ρίγκλια, Ελαιοχώρι (Ίζινα) και τα Κάτω Ρίγκλια ή απλώς Ρίγκλια. Με βάση την απογραφή του 2001 το δημοτικό διαμέρισμα είχε 189 κατοίκους που κατανέμονταν ως εξής: 122 στα Ρίγκλια, 39 στα Άνω Ρίγκλια και 28 στο Ελαιοχώριο, ενώ σύμφωνα με την απογραφή του 2011
η τοπική κοινότητα Ριγκλίων είχε 213 κατοίκους που κατανέμονταν ως εξής: 137 στα Ρίγκλια, 32 στα Άνω Ρίγκλια, 19 στην Πλαγιάδα (η οποία αναφέρεται επίσημα ως ξεχωριστός οικισμός και απογράφεται για πρώτη φορά το 2011). και 25 στο Ελαιοχώριο.

## Ιστορία
Η περιοχή των Ριγκλίων, με τους τρεις ανωτέρω αρχικά αναφερόμενους οικισμούς (Άνω και Κάτω Ρίγκλια και Ελαιοχώρι), δημιουργημένους στα ύστερα χρόνια της Τουρκοκρατίας, πιθανώς και προ του 1800, όταν και κατοικήθηκε από τις οικογένειες των Γεννηματέων, Χρηστέων και Κυβελέων το χωριό της Ρίγκλιας, θεωρείται ότι πήρε τη σημερινή του μορφή, μετά τη δημιουργία του Ιερού Ναού της Παναγίας στα Ρίγκλια, από ιερομόναχο, ο οποίος πήγε εκεί από το Άγιο Όρος. Οι τρεις οικισμοί κτίσθηκαν κατά μήκος μιας στενής λωρίδας γης ανάμεσα στους δύο χειμάρρους που ξεκινούν από τα βουνά πάνω από το χωριό της [Μηλέα Μεσσηνίας|Μηλέας] και καταλήγουν στην αμμουδιά Πανταζί.

## Φύση-Αξιοθέατα-Πολιτιστικά
Ο οικισμός έχει κτιστεί ανάμεσα στην πυκνή βλάστηση της περιοχής, η οποία αρουσιάζει μια πλήρη διαδοχή βιοτόπων, οι οποίοι αρχίζουν από τα αγροτικά οικοσυστήματα του κάμπου και φθάνουν μέχρι τα αλπικά λιβάδια της κορυφογραμμής. Στην πεδινή ζώνη υπάρχουν ελαιώνες (από όπου και προέκυψε και το όνομα του χωριού, ενώ στα ορεινά η περιοχή καλύπτεται από βλάστηση κυρίως θάμνων (πουρνάρια, φρύγανα κλπ). Βρίσκεται σε κοντινή απόσταση από την πηγή του χειμάρρου, ο οποίος καταλήγει στην παραλία Πανταζή. Από το χωριό η θέα είναι προς τα Ρίγκλια και την παραλιακή ζώνη μεταξύ του Αγίου Νικολάου και Αγίου Δημητρίου.

Σύμφωνα με μια λογοτεχνική άποψη: *Tο Eλαιοχώριο υψιπετές και απόμακρο άλλοτε ανέφελο και άλλοτε νεφελωτό αναμένει την παντοδυναμία του φωτός για να αποκαλύψει τον πορφυρό ή φαιό ιστό του με την εναλλαγή της ανθεκτικότητας στο χρόνο, εκφράζοντας μια ανόθευτη φύση που συμπαρασύρει την ιστορία, γινόμενο βίωμα ζωής, αισθητική πλήρωση, μπροστά στην κενότητα των εξαρτήσεων του τεχνολογικού ανθρώπου, συναντώντας τις αρχέγονες ραβδώσεις των βουνών που το περιβάλλουν*.

## Παραπομπές


Κατηγορία:Χωριά της περιφερειακής ενότητας Μεσσηνίας
Κατηγορία:Δήμος Δυτικής Μάνης